b'\n_START_ARTICLE_\nTermalni in mineralni vrelci v Sloveniji\n_START_PARAGRAPH_\nTermalni in mineralni vrelci v Sloveniji so tisti vrelci, katerih temperatura  ni ni\xc5\xbeja od 20 stopinj celzija, oziroma ki vsebujejo najmanj 1000 mg raztopljene trdne snovi in/ali 250 mg naravno raztopljenega CO2 v litru vode. Poleg termalnih izvirata v Sloveniji tudi dva mineralna vrelca: Donat Mg v Zdravili\xc5\xa1\xc4\x8du Roga\xc5\xa1ka Slatina in Radenska v zdravili\xc5\xa1\xc4\x8du Radenci.\n_START_SECTION_\nBalneologija\n_START_PARAGRAPH_\nPojem balneologija izvira iz izraza \xe2\x80\x9cbalneum\xe2\x80\x9d in \xe2\x80\x9clogos\xe2\x80\x9d (razprava oz. raziskovanje kopeli) in je torej veda o zdravilnih vodah ali o zdravilnem blatu._NEWLINE_Obsega skupek metod zdravljenja in rehabilitacije s pomo\xc4\x8djo naravnih zdravilnih vrelcev oz. termalnih in mineralnih ter akratotermalnih vod na izviru ali vrtini, poleg tega pa se za zdravljenje uporablja tudi obloge iz zdravilnih blat oziroma peloidov. Po \xc5\xa1ir\xc5\xa1i definiciji balneologije poleg tega uporabljamo vrelce v pitne namene, kot inhalacije, kot dietalno terapijo, sprehajalne, glasbene kure in vzporedne metode tradicionalne medicine._NEWLINE_Z metodami balneologije lahko nadaljujemo bolni\xc5\xa1ni\xc4\x8dno zdravljenje ali pa zdravimo bolezenska stanja, ki sicer niso nadaljevane bolni\xc5\xa1ni\xc4\x8dnega zdravljenja. Tako je balneoterapija u\xc4\x8dinkovita pri bolezenskih stanjih gibalnega sistema, boleznih \xc5\xbeiv\xc4\x8dnega sistema, prebavnega sistema, pri endokrinolo\xc5\xa1kih boleznih, boleznih kardiovaskularnega sistema, ginekolo\xc5\xa1kih in rakovih boleznih ter pri boleznih plju\xc4\x8d.\n_START_SECTION_\nMineralne vode\n_START_PARAGRAPH_\nMineralne vode so po definiciji tiste naravne vode, ki vsebujejo najmanj 1000 mg raztopljene trdne snovi in/ali 250 mg naravno raztopljenega CO2 v litru vode._NEWLINE_Pravilnik o naravni mineralni in izvirski vodi (Ur. l. RS, \xc5\xa1t. 26/2000) poleg tega dolo\xc4\x8da \xc5\xa1e, da ima naravna mineralna voda svoj izvor v podzemnem vodnem viru, je \xc4\x8dista, ima lahko dolo\xc4\x8dene u\xc4\x8dinke, ki so ugodni za zdravje in izhajajo iz vsebnosti mineralov, elementov v sledeh ali pa drugih sestavin._NEWLINE_Mineralne vode so razvr\xc5\xa1\xc4\x8dene glede na pripadajo\xc4\x8de vrednosti vseh sestavin, ki presegajo 20 ekvivalentnih dele\xc5\xbeev v procentih, najprej za katione in nato za anione. Tako so npr. mineralne vode lahko glede na katione natrijeve, kalcijeve ali magnezijeve in glede na anione kloridne, hidrogenkarbonatne, sulfatne. \xc4\x8ce mineralne vode vsebujejo vsaj 1000 mg prostega raztopljenega CO2 na liter, jih dodatno imenujemo tudi kislice - kisle vode. Vode, ki vsebujejo za zdravje pomembne elemente v dolo\xc4\x8denih koli\xc4\x8dinah, imajo v opisu imena to posebej navedeno. _NEWLINE_Za naravne zdravilne vode so dopustna nihanja v sestavi do 20\xc2\xa0%.\n_START_SECTION_\nNastanek mineralnih vod\n_START_PARAGRAPH_\nMedtem ko padavinske vode prehajajo skozi pore v zemeljski skorji in skozi razpoke v kameninah, vanje prehajajo minerali._NEWLINE_Kateri in koliko jih preide, je odvisno od topnosti in sestave kamenin, dol\xc5\xbeine vodnih poti, velikosti sti\xc4\x8dnih povr\xc5\xa1in, od \xc4\x8dasa stika ter od koli\xc4\x8dine prisotnega ogljikovega dioksida._NEWLINE_Mineralne vode so navadno me\xc5\xa1anica razli\xc4\x8dnih tipov vod (monotopne in politopne), ki se v podzemlju zdru\xc5\xbeujejo in zadr\xc5\xbeujejo skozi razli\xc4\x8dna obdobja. Nekatere mineralne vode so zelo stare in izvirajo \xc5\xbee iz \xc4\x8dasa za\xc4\x8detka trajanja geolo\xc5\xa1kih dob (fosilne vode, slanice \xe2\x80\x93 ostanki nekdanjih morij), druge so stare nekaj tiso\xc4\x8dletij (stare podtalnice meteorskega izvora) ali samo nekaj desetletij oz. let - podtalnice dana\xc5\xa1njega \xc4\x8dasa.\n_START_SECTION_\nTermalne vode\n_START_PARAGRAPH_\nTermalne vode so tiste vode, katerih temperatura  ni ni\xc5\xbeja od 20 stopinj celzija. Niso namenjene pitju ampak kopanju._NEWLINE_Glede na temperaturo jih delimo v hipotermalne (20-34 stopinj celzija), homeo ali izotermalne (34-38 stopinj celzija) ter hipertermalne (ve\xc4\x8d kot 38 stopinj celzija)._NEWLINE_Pri zdravili\xc5\xa1ki zdravstveni dejavnosti se izkori\xc5\xa1\xc4\x8da njihovo mehani\xc4\x8dno in termi\xc4\x8dno delovanje. Zaradi hidrostatskega pritiska, ki deluje na potopljeni del telesa, se izbolj\xc5\xa1a cirkulacija v visceralnih organih, izpraznijo se periferne ven in limfni vodi. Termi\xc4\x8dno delovanje preko toplote ugodno vpliva na celotno telo (zvi\xc5\xa1anje temperature v posameznih tkivih, vazodilatacija, izbolj\xc5\xa1anje cirkulacije, protibole\xc4\x8dinsko delovanje, zmanj\xc5\xa1anje mi\xc5\xa1i\xc4\x8dne tenzije, sedacija bolnika, zvi\xc5\xa1ana aktivnost lokalnega metabolizma, ve\xc4\x8danje transudacije, stimulacija imunskega sistema, ob\xc4\x8dutek spro\xc5\xa1\xc4\x8denosti)._NEWLINE_Vendar je v dolo\xc4\x8denih primerih uporaba termalnih voda odsvetovana (bolniki s povi\xc5\xa1anim krvnim pritiskom, s kardiovaskularnimi te\xc5\xbeavami,  z aterosklerozo in z epilepsijo).\n_START_SECTION_\nNastanek termalnih voda\n_START_PARAGRAPH_\nVodonosnik je karbonatna kamenina (dolomit, manj apnenec), nakopi\xc4\x8dena z zalogami toplote. Voda, ki jo zadr\xc5\xbeuje nad seboj, in ki je na svoji podzemski poti spremenila snovno sestavo, je zato termalna. Ker je geometri\xc4\x8dni gradient v posameznih delih Slovenije razli\xc4\x8den, je tudi temperatura termalne vode, zajete v enakih globinah, razli\xc4\x8dna.\n_START_SECTION_\nSlovenske termalne vode\n_START_PARAGRAPH_\nV Sloveniji je veliko termalnih vod. Vsa zdravili\xc5\xa1\xc4\x8da jih uporabljajo pri rehabilitaciji gibalnega sistema, \xc5\xbeiv\xc4\x8dnega sistema ter stanj po po\xc5\xa1kodbah in operacijah gibalnega aparata. Termalne vode se uporabljajo tudi v \xc5\xa1portno-rekreativne namene.\n_START_SECTION_\nZdravili\xc5\xa1\xc4\x8de La\xc5\xa1ko\n_START_PARAGRAPH_\nZdravili\xc5\xa1\xc4\x8de La\xc5\xa1ko je bilo ustanovljeno leta 1854. Skoraj sto let kasneje, 1953. leta, je bil ustanovljen Zavod za medicinsko rehabilitacijo La\xc5\xa1ko. Naravni dejavnik je akratotermalna voda, s temperaturo 32- 35 stopinj C. Zdravilni u\xc4\x8dinek termalne vode uspe\xc5\xa1no zdru\xc5\xbeujejo z razli\xc4\x8dnimi gibalnimi tehnikami, ki jih izvajajo v bazenu in Hubbardovi kadi.Medicinsko dejavnost sestavljajo progami osnovnega zdravstva, diagnostike, preventive, obnovitvene rehabilitacije in zdravili\xc5\xa1kega zdravljenja. Najobse\xc5\xbenej\xc5\xa1i so programi zdravili\xc5\xa1kega zdravljenja, namenjeni osebam, ki imajo operirana gibala, degenerativna obolenja mi\xc5\xa1ic in sklepov, rakava obolenja v mali medenici, nevrolo\xc5\xa1ka obolenja in posledice po mo\xc5\xbeganski kapi._NEWLINE_Terapija ni primerna pri poslab\xc5\xa1anju kroni\xc4\x8dnih bolezni, pri nezdravljenih rakastih obolenjih, akutnih psihozah in pri visokem krvnem pritisku.\n_START_SECTION_\nTerme Topol\xc5\xa1ica\n_START_PARAGRAPH_\nV postopke rehabilitacije in zdravljenja je kot osnovni dejavnik vklju\xc4\x8dena hipotermalna voda s temperaturo 32 stopinj Celzija. Gre za oligomineralno vodo, ki vsebuje katione: natrij, kalij, kalcij, magnezij, stroncij, \xc5\xbeelezo in anione: klorid, fluorid, jod, nitrat, sulfat, hidrogenkarbonat. Na podlagi biotropne akratoterme iz vrelcev ter u\xc4\x8dinkovitosti srednje gorske klime so bile dolo\xc4\x8dene naslednje indikacije:degenerativni in izvensklepni revmatizem, bolezni sklepov in hrbtenice, vertebrogeni sindromi, stanja po po\xc5\xa1kodbah in operacijah(predvsem gibalnega aparata), mi\xc5\xa1i\xc4\x8dne in nevrolo\xc5\xa1ke bolezni, multipla skleroza, obolenja dihal in kroni\xc4\x8dne bolezni srca ter o\xc5\xbeilja, periferne vazopatije z motnjami v cirkulaciji udov.\n_START_SECTION_\nTerme Zre\xc4\x8de\n_START_PARAGRAPH_\nTerme Zre\xc4\x8de se nahajajo na jugovzhodnem robu Pohorja na nadmorski vi\xc5\xa1ini 395 m. Naravni zdravilni faktor v Termah Zre\xc4\x8de je akrotermalna voda - kalcijev magnezijev hidrogen karbonat.Temperatura vode zna\xc5\xa1a pri izviru v Radani vasi, neposredno ob termah, 34,5 \xc2\xb0C. Terme so priporo\xc4\x8dljive za bolnike pri stanjih po po\xc5\xa1kodbah in operacijah lokomotornega sistema s funkcijsko prizadetostjo, pri degenerativnem izvensklepnem revmatizmom ter pri vnetnih revmatskih boleznih'